DRŽAVNA POMOČ

(Členi 87 do 89 Pogodbe o ustanovitvi Evropske skupnosti)

Sporočilo Komisije drugim državam članicam in drugim zainteresiranim strankam v skladu s členom 88(2) Pogodbe ES

Državna pomoč št. C 21/05 (prej PL 45/04) — Poczta Polska: nadomestilo za izvajanje univerzalnih poštnih storitev — 2004-2005

(Besedilo velja za EGP)

(2007/C 33/06)

Z dopisom, ki sledi, z dne 9. januarja 2007 je Komisija obvestila Poljsko o svoji odločitvi, da delno zaključi postopek v skladu s členom 88(2) Pogodbe ES.

„Z elektronsko pošto z dne 30. aprila 2004 so poljski organi priglasili dve shemi pomoči v korist poljskega poštnega operaterja Poczta Polska v okviru ‚postopka začasnega mehanizma‘, določenega v Prilogi IV(3) k Aktu o pristopu, ki je del Pogodbe o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške k Evropski uniji.

Shemi pomoči sta bili evidentirani pod naslednjima številkama: PL 45/04: Nadomestilo podjetju Poczta Polska za izvajanje univerzalnih poštnih storitev in PL 49/04: Pomoč podjetju Poczta Polska za naložbo, ki je povezana z zagotavljanjem univerzalnih poštnih storitev.

Komisija je 26. julija 2004, 26. novembra 2004 in 7. februarja 2005 zahtevala dodatne informacije. Poljski organi so predložili dodatne informacije z dopisi z dne: 10. septembra 2004, 27. oktobra 2004, 3. decembra 2004 in 29. marca 2005. Srečanji med poljskimi organi in službami Komisije sta potekali 25. oktobra 2004 in 31. januarja 2005. Komisija je 20. junija 2005 od poljskih organov prejela dodatne informacije.

Z dopisom z dne 29. junija 2005 je Komisija obvestila Poljsko o svoji odločitvi, da sproži postopek na podlagi člena 88(2) Pogodbe ES v zvezi s shemama pomoči.

Shemi pomoči sta bili evidentirani pod naslednjima številkama: C 21/05: Nadomestilo podjetju Poczta Polska za izvajanje univerzalnih poštnih storitev in C 22/05: Pomoč podjetju Poczta Polska za naložbe, ki so povezane z zagotavljanjem univerzalnih poštnih storitev.

Odločitev Komisije, da sproži postopek, je bila objavljena v Uradnem listu Evropske unije (1). Komisija je zainteresirane stranke pozvala k predložitvi pripomb.

Komisija ni prejela pripomb zainteresiranih strank.

Poljska je predložila svoje pripombe z dopisom z dne 9. avgusta 2005. Srečanje med poljskimi organi in Komisijo je potekalo 10. januarja 2006. Komisija je zahtevala dodatne informacije z dopisom z dne 24. januarja 2006.

Poljski organi so z dopisom z dne 10. februarja 2006 Komisijo obvestili o svoji nameri, da bodo umaknili priglasitev sheme pomoči C 22/05: Pomoč podjetju Poczta Polska za naložbe, ki so povezane z zagotavljanjem univerzalnih poštnih storitev. Poljski organi so po zahtevi Komisije z dne 27. februarja 2006 z dopisom z dne 13. marca 2006 navedli, da ne bodo nadaljevali s projektom pomoči, ki ga zajema zgornja priglasitev.

Z odločitvijo z dne 27. aprila 2006 je Komisija odločila, da bo zaključila postopke iz člena 88(2) Pogodbe ES glede pomoči C 22/05: Pomoč podjetju Poczta Polska za naložbe, ki so povezane z zagotavljanjem univerzalnih poštnih storitev, ker so postali brezpredmetni (2), saj se pomoč nikoli ni izvedla.

Poljski organi so z dopisom z dne 23. februarja 2006 Komisiji poslali dodatne informacije glede zadeve državne pomoči C 21/05: Nadomestilo podjetju Poczta Polska za izvajanje univerzalnih poštnih storitev. Navedli so, da v letih 2004 in 2005 podjetju Poczta Polska ni bilo odobreno nobeno nadomestilo za izvajanje dolžnosti poštnih storitev. Zadevna shema ni bila nikoli financirana in se v letih 2004 in 2005 ni uporabljala.

Ob upoštevanju zgoraj navedenega se je Komisija odločila, da bo delno zaključila postopke iz člena 88(2) Pogodbe ES glede pomoči C 21/05: Nadomestilo podjetju Poczta Polska za izvajanje univerzalnih poštnih storitev za obdobje 2004–2005, ker so postali brezpredmetni, saj se pomoč v letih 2004 in 2005 ni izvedla. Postopki iz člena 88(2) Pogodbe ES za obdobje od 1. januarja 2006 naprej ostajajo odprti.“